Copenhaguen construirà un nou barri que vol esdevenir modèlic en termes de sostenibilitat i benestar social.
De fet, els seus impulsors asseguren que serà una actuació urbana pionera en el compliment dels Disset objectius de desenvolupament sostenible marcats per l'ONU.
UN17 Village és una desenvolupament residencial proposat pels tallers d'arquitectura danesos Lendager Group i Årstiderne Arkitekter que se situarà a la part meridional del barri d'Ørestad, al sud de Copenhaguen.
UN17 Village serà la culminació de la transformació urbana d'aquesta part de la capital danesa, després de vint-i-cinc anys de desenvolupament i rehabilitació.
El nou barri, de 3,5 ha d'extensió, acollirà quatre-cents nous habitatges, i n'és la promotora la immobiliària NREP.
Proposta de planta per a UN17 Village, a la zona sud d'Ørestad, amb cinc blocs residencials i espais intermedis generosos (© TMRW)
El nom del projecte ve del fet que, segons els seus responsables, serà el primer projecte d'edificació al món a incorporar els Disset objectius de desenvolupament sostenible proposats per les Nacions Unides, en particular en allò referent a l'ús sostenible dels recursos i a la creació de comunitats saludables on es vegi afavorida la interacció social.
La intenció dels autors del projecte no només és construir edificis sostenibles en termes d'emissions de CO 2 i d'ús de l'energia, sinó ajudar a proporcionar els elements per a un mode de vida respectuós amb el medi ambient.
UN17 Village s'ubicarà en una zona de transició entre la ciutat i els espais oberts d'Amager Fælled, que són zona protegida (© TMRW)
UN17 Village es compondrà de cinc blocs construïts a partir de fusta i de formigó provinents de reciclatge, i de vidre procedent de finestres recuperades amb procediments de suprareciclatge.
Els cinc blocs acolliran aproximadament vuit-cents residents, repartits en trenta-set tipologies d'habitatges, segons destinataris i superfície: amb això es persegueix, en paraules dels arquitectes, la reducció de les desigualtats i la creació d'un veïnat fort i divers, independentment de les estructures familiars i de les edats.
D'aquesta manera, els blocs oferiran una barreja de residències per a famílies, fórmules de compartició de pis, habitatges individuals i apartaments per a la gent gran.
Cadascun dels blocs disposarà de cobertes enjardinades, amb l'objectiu d'afavorir la biodiversitat de l'entorn.
També es preveuen, en diversos espais del nou barri, superfícies destinades a les pràctiques d'agricultura urbana, a fi d'afavorir l'autoproducció alimentària, en certa mesura.
Els espais públics d'UN17 Village (© TMRW)
Pel que fa al subministrament energètic, el nou barri es proveirà exclusivament de fonts renovables, principalment solar.
De la seva part, les instal·lacions previstes de recollida i recuperació d'aigües pluvials haurien de servir per reaprofitar-ne fins a 1,5 milions de litres l'any.
D'altra banda, amb l'objectiu d'afavorir la interacció social a UN 17 Village, 3.000 m 2 del complex es destinaran a espais comunitaris, per a ús tant dels habitants del nou barri com dels de la resta de la zona d'Ørestad.
El barri també oferirà altres tipus d'instal·lacions, com ara un petit centre de convencions (que hauria d'acollir esdeveniments relacionats amb la sostenibilitat), un restaurant orgànic i hivernacles.
Tot plegat faria possible la creació d'un centenar de llocs de treball, segons els autors del projecte.
Lendager Group i Årstiderne Arkitekter són del parer que l'esquema que han aplicat per al disseny d'UN17 Village farà que el barri serveixi d'exemple per a actuacions semblants arreu del món, ja que el model és escalable i les actuacions que s'hi duran a terme per garantir el compliment de cadascun dels ODS són de fàcil implantació, conclouen.
Vista del flanc oest del nou barri (© TMRW)
Gestió integrada del paisatge, Reurbanització, Sostenibilitat, Valorització de materials, Mitigació, Adaptació, Nous materials i sistemes auxiliars, Dimensió social de la sostenibilitat